ዜና ቫቲካን!
ዓመት መጸ ምናዳ ኸኣ ኣብ ምጅማር ዓመት ሥርዓተ ኣምልኾ ዘመን ምጽኣት ነቲ ንደቂሰባት ክረክብ ዝመጸን ዝመጽእን መድኃኔ ዓለም ንምርካብ እሞ ንወትሩ ምሳኡ ንምባር ዘነቃቅሕ ዓቢ ግዜ ምዃኑ ዘዘኻኸሩ ቅዱስነቶም እቲ ንሓሳእን ንሓዋሩን ንድሕነትና ኣማኑኤል እግዚአብሔር ምሳና ንክኸውን ብምሥጢረ ሥጋዌ ከማና ሰብ ዝኾነ ቃለ እግዚአብሔር ክሳብ ኩሉ ኣብኡን ብኣኡን ምሳኡን ኣብ ምልኣት ፍጽምና ዝበጽሕ ወትሩ ንመዓጹ ልብታትና እናኳሕኰሐ እዩ እሞ ቅድሚ ዝኣገረ ነዚ ዘየቋርጽ ድምጺ ምኲሕኳሕ ድምጺ ጻውዒት ክንሰምዖ እሞ እታ መዓልቲ ድሕነት ሎሚ እያ ሎሚ ድምጺ እግዚአብሔር እንተሰሚዕካ ልብኻ ኣይተደንዝዝ ክብሉ ቅዱስ ዳዊትን ቅዱስ ጳውሎስን ንዘዘኻኽሩና ክነስተውዕል ሓደራ ኢሎም። ዘመነ ምጽኣት ካብ ኣዝማን ዓመት ሥርዓተ ኣምልኾ ዝሓየለ ተስፋ ዝመልኦ እዩ ከማይ ብቀዳምነት ብተስፋ ንጐይታ እንጽብየሉ ንልደት እንሰናደወሉ ግዜ ብምዃኑ ክንጥቀመሉ ኣዘኻኺሮም።
ትብዓት ካብ ተስፋ ትውለድ!
ቅዱስነቶም ቀጺሎም ሕይወት ደቂሰባት ቃልሲ ምዃና እዚ ከኣ 'ብብርሃንን ጸልማትን ልዑላት ነገራትን ለጠቅ ብዝበሉ ጉዳያትን ዝተፈራረቀት ኰይና ነፍሲወከፍና ብዙሕ ጸገም ከጓንፈና ከምዝኽእል ምናዳ ኸኣ ኩሉ እንክሕርብተናን ፍሽለትን ኣንፈት ምጥፋእን ኣብ ተመኲሮና የጋጥም' በዚ ግን ክንደሃል ከምዘይብልና ከምዚ ክብሉ ይገልጹ።
እግዚአብሔር ወትሩ ኢዱ ምስ ዘርግሓልና እዩ!
እዛ ኣብ ላዕሊ ዝበልናያ ተስፋ ትዂላዓሉ ፍሉይ ግዜ እዚ ሎሚ ዝጅመር ዘመነ ምጽኣት እዩ ከመይ ንብርሃነ ልደቱ ስለዘሰናድወና ካብ ማንም ግዜ ንላዕሊ ኣብዚ ግዜ ተስፋና ትብርትዕ።
ኣብ ኦሪት ዘዳግም ሙሴ ነቢይ ንሕዝቡ 'እስኪ ሕሰቡ ከምዚ ናትና ኣምላኽ ወትሩ ኣብ ጥቃ ሕዝቡ ዝነብር ኣየናይ ኣምላኽ ኣሎ' እንክብል ዝገልጾ ብጣዕሚ ጥዑም ጥቅሲ ኣሎ። ቀጺሉ ከኣ ብዘይካና ካልእ ማንም ሕዝቢ ከምዚ ናትና ኣምላኹ ምሳኡ ዝኾነ ሕዝቢ የለን ይብል። እዚኣ ብሓቂ ተጸናንዕ ጥቅሲ እያ። ነዚ ኣብነት ትኾነና እታ ናይ ትጽቢት መምህር ዝኾነት እኖና ድንግል ማርያም ስለዝኾነት ኣብዚ እንጅምሮ ዘሎና ዓመት ሥርዓተ ኣምልኾ ነቲ ቅዱስ ጴጥሮስ ከም ቀንዲ ዕዮ ገዛ ተኸተልቲ ክርስቶስ ዝገልጾ ነታ ኣባና ዘላ ተስፋ ትርጉም ንክንህብ ንሳ ትደግፈና ኢሎም ምስ ኣስተምሃሩ ጸሎተ መልአከ እግዚአብሔር ደገሙ።